KIRJALLINEN KYSYMYS E-0068/00 esittäjä(t): Bart Staes (Verts/ALE) komissiolle. Itoizin padon rakentaminen.



Virallinen lehti nro 330 E , 21/11/2000 s. 0074 - 0075



KIRJALLINEN KYSYMYS E-0068/00 esittäjä(t): Bart Staes (Verts/ALE) komissiolle (24. tammikuuta 2000) Aihe: Itoizin padon rakentaminen Vuodesta 1993 Navarrassa (Baskimaassa) on rakennettu Itoizin patoa, jolla luodaan patoallas Iratin ja Urrobin jokiin. Hankkeen kokonaiskustannus on 1,78 miljardia euroa. Patoaltaan avulla voidaan hankkeen edistäjien mukaan kastella 57 000 hehtaaria viljelymaata Navarran eteläosissa, huolehtia Irunean vesihuollosta ja tuottaa sähköä. Paikallinen väestö ja ympäristöryhmät vastustavat Itoizin padon rakentamista, koska se hävittäisi kokonaan tai osittain 15 kylää sekä kolme luonnonsuojelualueeksi luokiteltua aluetta (Txintxurrenea, Gaztelu ja Inarbe). Kahteen kärsimään joutuvaan alueeseen sovelletaan yhteisön suojelumääräyksiä. Tekninen hanke patoaltaan rakentamiseksi Iratin ja Urrobin jokiin kumottiin 29. syyskuuta 1995 kansallisessa vetoomustuomioistuimessa. Korkein oikeus vahvisti tämän päätöksen. Siitä huolimatta Itoizin padon rakentaminen jatkui. Vuoden 1998 lopussa ilmoitettiin, että komissio oli tehnyt hankkeesta aiheettoman kanteen. 1. a) Mikä EU:n toimielin/mitkä toimielimet ovat mukana Itoizin padon rakentamisessa? b) Miksi nämä toimielimet olivat/ovat mukana? c) Rahoittaako EU Itoizin patoa, millä määrällä? 2. Liittyykö edellä mainittuun rahoitukseen ympäristöön liittyviä tai muita ehtoja, kun otetaan huomioon, että 15 kylää tuhoutuu kokonaan tai osittain ja että kärsimään joutuu myös kolme luonnonsuojelualueeksi luokiteltua aluetta, joista kahdella on erityinen eurooppalaisen suojelualueen asema? a) Jos vastaus on kielteinen, miksi ei? b) Jos vastaus on myönteinen, noudattavatko rakentamisesta vastaavat niitä? 3. Onko Itoizin padon rakentaminen yhteisön ympäristö- ja maataloussäädösten mukaista, vaikka 15 kylää tuhoutuu kokonaan tai osittain ja vaikka kolme luonnonsuojelualueeksi luokiteltua aluetta, joista kahdella on erityinen eurooppalaisen suojelualueen asema, joutuu kärsimään? a) Jos vastaus on kielteinen, miksi? Mitä toimenpiteitä komissio aikoo toteuttaa huolehtiakseen siitä, että yhteisön lainsäädäntöä täysin noudatetaan? b) Jos vastaus on myönteinen, katsooko komissio, että yhteisön lainsäädäntöä täysin noudatetaan Itoizin padon rakentamisessa, vaikka kolme luonnonsuojelualueeksi luokiteltua aluetta, joista kahdella on erityinen eurooppalaisen suojelualueen asema, häviää? Margot Wallströmin komission puolesta antama vastaus (9. maaliskuuta 2000) On huomattava, ettei yhteisö ole myöntänyt minkäänlaista yhteisörahoitusta Itoizin padon rakentamiseen Navarran alueella Espanjassa. Komissiolle on tehty Itoizin padon rakentamista koskeva valitus, ja se on tehnyt asiasta tutkimuksen. Komissio päätti 30. marraskuuta 1994, ettei se käynnistä tapauksesta rikkomisesta johtuvaa menettelyä. Asiasta julkaistiin 9. joulukuuta 1994(1) lehdistötiedote, jossa selitetään kaikki tapauksen käsittelyn lopettamisen syyt. Koska Itoizin pato on nyt rakennettu, komissio ei näe mitään syytä jatkaa vuonna 1994 tekemänsä päätöksen kommentointia. (1) IP/94/1175.